   لاهور (ويب ڊيسڪ) پاڪستاني شوبز انڊسٽريءَ جي مشهور ترين جوڙي فواد خان ۽ ماهرا خان هڪ ڀيرو ٻيهر گڏ نظر ايندا. ڊرامي سيريل ”همسفر“ سان شهرت حاصل ڪندڙ جوڙي کي مداح ٽي وي اسڪرين سان گڏوگڏ سلور اسڪرين تي ڏسڻ لاءِ به بيچين رهندا آهن ۽ ٻنهي جي پهرين فلم ”دي ليجنڊ آف مولا جٽ“ آهي، جنهن جي رليز جي حوالي سان ته في الحال ڪو حتمي فيصلو ناهي ٿيو پر فواد ۽ ماهرا جي مداحن لاءِ سٺي خبر اها آهي ته سندن پسنديده جوڙي هڪ ٻي فلم ۾ ڪم ڪندي نظر ايندي. پاڪستاني سئنيما ويب سائيٽ موجب فواد خان ۽ ماهرا خان جي ايندڙ فلم جي شوٽنگ جي شروعات لاهور ۾ ٿي وئي آهي. گذريل ڏينهن ماهرا خان پنهنجي اسٽاگرام اڪائونٽ جي اسٽوري تي هڪ تصوير جاري ڪئي وئي، جنهن تي لکيل هو ”پيڪ اپ آف دي ڊي“، جنهن مان ظاهر ٿو ٿئي ته فلم جي شوٽنگ شروع ٿي وئي آهي. ماهرا ۽ فواد جي ايندڙ فلم جو نالو ”نيلوفر“ آهي، جنهن ۾ اداڪارا هڪ نابين عورت جو ڪردار نڀائيندي نظر ايندي، جڏهن ته اها فلم هلندڙ سال عيد الاضحيٰ جي موقعي تي رليز ٿيڻ جو امڪان آهي.